Diari Oficial de la Generalitat Valenciana


Sumari del DOGV 9683, del 14-09-2023 (2023/9355)

RESOLUCIÓ de 21 de juliol de 2023, de la Direcció General de Qualitat i Educació Ambiental, per la qual es formula declaració d'impacte ambiental del projecte d'ampliació d'explotació porcina (2.000 places), a les parcel·les 6 i 8 del polígon 66, del terme municipal de Canet lo Roig (Castelló). Expedient: (2997200) 070/2023/AIA.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9683

Data del DOGV
:   14-09-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/9355


Data del document
:   21-07-2023

Organisme emissor


Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 21 de juliol de 2023, de la Direcció General de Qualitat i Educació Ambiental, per la qual es formula declaració d'impacte ambiental del projecte d'ampliació d'explotació porcina (2.000 places), a les parcel·les 6 i 8 del polígon 66, del terme municipal de Canet lo Roig (Castelló). Expedient: (2997200) 070/2023/AIA. [2023/9355]  
  
«Declaració d'impacte ambiental  
Expedient: (2997200) 070/2023/AIA.  
Títol: Ampliació d'explotació porcina (2.000 places).  
Promotor: Rosalia Michavila Beltrán.  
Òrgan substantiu: Ajuntament de Canet lo Roig.  
Ref. Òrgan substantiu: FN-4205-C-HI-497.  
Localització: Parcel·les 6 i 8, del polígon 66, del terme municipal de Canet lo Roig (Castelló).  
NIMA: 4422467077.  
Antecedents i descripció del projecte  
Es pretén l'ampliació d'una explotació porcina existent, situada en la parcel·la 8 del polígon 66 del terme municipal de Canet lo Roig, que té capacitat per a 600 porcs d'acevall i disposa de llicència d'obertura d'establiment i exercici d'activitats de data 31 de juliol de 1978. No existeixen antecedents d'avaluació ambiental de l'activitat. La sol·licitant està inscrita en el Registre d'explotacions ramaderes de la Comunitat Valenciana com a titular de l'explotació número ES015249178406. Es pretén ampliar l'explotació fins a aconseguir una capacitat per a 2.000 porcs d'acevall.  
L'accés a l'explotació des de la població de Canet lo Roig es realitza pel carrer Calvari fins a l'eixida del poble i en la rotonda es pren la CV-113 en direcció a la Jana. A escassos 650 metres es pren un desviament a l'esquerra pel camí de la Font de la Roca i en uns 100 metres s'arriba a l'explotació.  
Actualment, les construccions existents en la parcel·la 8 del polígon 66 són: una nau amb una superfície de 655,26 m², un magatzem de 54 m², un vestidor-oficina de 49 m², una bassa de 25 m² i sitges de pinso de 6,25 m².  
L'ampliació consisteix en la construcció en la parcel·la contigua (parcel·la 6 del polígon 66) de: una nova nau amb capacitat per a 1.400 porcs d'acevall, amb una superfície de 1.301,76 m², un depòsit d'aigua de 235 m³ de capacitat i 78,50 m² de superfície, una bassa externa de purins de 1.176 m³ de capacitat i 450 m² de superfície i sitges de pinso prefabricades i instal·lats sobre una base de formigó de 25 m² de superfície.  
La nova nau estarà orientada longitudinalment paral·lela a l'eix nord-sud. Comptarà amb seixanta finestres en cada façana longitudinal. La solera interior serà de formigó armat amb fibra de polipropilé o similar, de 15 cm de grossària. La nau comptarà amb quatre fosses de purins longitudinals de dimensions 90,4 x 2 x 0,5 m totalment impermeabilitzades (parets de formigó armat de 25 cm de gruix i solera de formigó armat de 10-15 cm de grossària). La nau tindrà un únic punt d'extracció dels purins, en posició central en una de les façanes longitudinals.  
  
La bassa de purins es realitzarà excavada sobre el terreny i es revestirà amb un geotèxtil no teixit de polipropilé de 200 g/m² de densitat. A continuació, s'instal·larà una doble membrana impermeable de PEAD. Es realitzarà una tanca perimetral d'1,5 m d'alçària. La bassa estarà coberta per a reduir en un 80 % les emissions a l'atmosfera. Tant la bassa com les fosses de purins estaran perfectament impermeabilitzades per a evitar el risc de filtracions i la contaminació de les aigües subterrànies i superficials.  
L'activitat consisteix en l'engreixament de porcs mitjançant un model de cria intensiu tot dins-tot fora. Els porquets entren amb un pes de 17-18 kg i són acevats durant 5 mesos i mig, fins que aconsegueixen un pes de 100-110 kg per a ser venuts. Després de cada cicle d'engreixament es realitzarà el buidatge, la neteja i la desinfecció de les naus.  
El sistema de distribució de pinso serà automàtic. La nova nau disposarà de 2 sitges de 12.500 kg des d'on eixiran els tubs de distribució de pinso.  
Cada quadra disposarà d'instal·lació interior d'aigua. En l'estudi d'impacte ambiental s'estima un consum d'aigua de 1.650 m³ per cicle per a tota l'explotació. Aquesta estimació està per davall dels rangs de consum mitjà recollits en la guia de MTD del sector porcí. A més, tampoc es considera el consum relacionat amb la neteja de les instal·lacions. No obstant això, en la documentació presentada s'indica que el subministrament d'aigua procedeix de la xarxa municipal d'aigua potable i l'organisme de conca, després de comprovar que l'Ajuntament de Canet lo Roig disposa d'una concessió d'aigües procedent del brollador Molí de la Torre o els Banys, en el terme municipal de Vallibona (Castelló), amb destinació al proveïment de la població de Canet lo Roig (Castelló), per un volum màxim anual de 283.824 m³, informa que, sense perjudici del que es disposa en l'article 52 i 116.3 c) del text refós de la Llei d'aigües, els drets a l'ús privatiu de les aigües per a proveïment del municipi de Canet lo Roig hauran de ser suficients per a atendre la demanda generada per l'actuació.  
  
La ventilació de la nova nau serà estàtica de tipus horitzontal i vertical mitjançant finestres i fumerals.  
La calefacció de la nau existent es realitza mitjançant estufes de carbó. S'usen de manera puntual durant les primeres setmanes de la cria d'hivern. Les noves instal·lacions disposaran d'un sistema menys contaminant com calderes de biomassa o canons elèctrics d'aire.  
  
L'explotació disposa de connexió a la xarxa elèctrica convencional, amb una potència contractada de 3,5 kW.  
Les naus i la bassa de purins comptaran amb una tanca perimetral per a evitar l'entrada de persones i animals silvestres que poden ser vectors de malalties. S'usarà una xarxa de malla en les finestres per a impedir l'entrada d'aus. Es disposarà d'una motxilla per a la desinfecció manual dels vehicles que entren dins del tancat.  
La titular té contractada una assegurança per al tractament i l'eliminació de cadàvers per una empresa autoritzada, i és usuària de l'Associació d'Usuaris de Casetes de Castelló. S'aporta el contracte amb l'empresa gestora, que s'ampliarà amb la quantitat total d'animals una vegada s'actualitze la capacitat en el REGA.  
S'aporta el contracte de recollida i transport de residus sanitaris i especials ramaders amb una empresa autoritzada.  
La gestió dels purins es realitzarà mitjançant l'aplicació d'aquests com a adob orgànic. En l'estudi d'impacte ambiental s'inclou un pla de gestió dels purins, que compleix la normativa sectorial vigent. Segons aquest pla de gestió, es disposarà d'una superfície agrícola total, apta per a aplicació de purí, de 191,14 hectàrees, dedicades principalment al cultiu d'olivar. Els purins s'aplicaran al llarg de l'any en funció del cultiu i dels seus requeriments, en parcel·les pròpies, arrendades i cedides, dels termes municipals de Sant Mateu, Traiguera, Vinaròs, Canet lo Roig, Xert i la Jana. D'aquests, Vinaròs és un municipi designat com a zona vulnerable a la contaminació de les aigües per nitrats procedents de fonts agràries, segons el Decret 86/2018, de 22 de juny, del Consell. Segons el Decret 81/2022, de 10 de juny, del Consell, pel qual s'amplien els municipis designats com a zones vulnerables, també estarien inclosos els municipis de Sant Mateu, Traiguera i Canet lo Roig.  
  
Les aigües residuals dels lavabos es tractaran juntament amb els purins. Referent a això, l'organisme de conca informa que queda prohibit, amb caràcter general, l'abocament directe o indirecte d'aigües i de productes residuals susceptibles de contaminar les aigües continentals o qualsevol altre element del domini públic hidràulic, llevat que es compte amb l'autorització administrativa prèvia (article 100 del text refós de la Llei d'aigües). Aquestes autoritzacions d'abocament correspondran a l'administració hidràulica competent, excepte en els casos d'abocaments efectuats en qualsevol punt de la xarxa de clavegueram o de col·lectors gestionats per les administracions autonòmiques o locals o per entitats dependents d'aquestes, en els quals l'autorització correspondrà a l'òrgan autonòmic o local competent (RD Llei 4/2007 pel qual es modifica el text refós de la Llei d'aigües).  
Tramitació administrativa  
Amb data 26 de desembre de 2022, l'Ajuntament de Canet lo Roig (òrgan substantiu) remet una sol·licitud d'avaluació d'impacte ambiental ordinària per al projecte d'ampliació d'una explotació porcina d'acevall, situada en les parcel·les 6 i 8 del polígon 66 del terme municipal de Canet lo Roig, promogut per Rosalia Michavila Beltrán. Adjunta a aquesta sol·licitud la documentació següent: projecte d'activitat (novembre 2022) i estudi d'impacte ambiental (novembre 2022).  
  
Amb data 11 de gener de 2023, es requereix a l'òrgan substantiu perquè aporte el resultat de la informació pública practicada a l'expedient, amb la finalitat de completar l'expedient d'avaluació d'impacte ambiental.  
Amb data 13 d'abril de 2023, l'òrgan substantiu remet el certificat del tràmit d'informació pública de l'expedient. El tràmit d'informació pública del projecte es va dur a terme durant un termini de trenta dies, mitjançant la inserció de l'anunci corresponent en el Butlletí Oficial de la Província de Castelló núm. 8, de data 19 de gener de 2023. Segons certifica la Secretaria de l'Ajuntament de Canet lo Roig, durant aquest termini no es van presentar al·legacions.  
Amb data 19 de maig de 2023, es realitza una consulta a l'Ajuntament de Canet lo Roig sobre la correspondència de la llicència d'obertura aportada amb l'activitat objecte d'ampliació.  
Amb data 5 de juny de 2023, l'Ajuntament de Canet lo Roig remet un escrit de l'Alcaldia en el qual es fa constar la correspondència de la llicència d'obertura aportada amb l'activitat objecte d'ampliació.  
  
Amb data 26 i 28 de juny de 2023, l'Ajuntament de Canet lo Roig remet documentació addicional aportada pel promotor.  
Amb data 19 de juliol de 2023, l'Ajuntament de Canet lo Roig remet nova documentació aportada pel promotor.  
Consideracions legals  
Segons el visor cartogràfic de Generalitat, el projecte s'emplaça en sòl no urbanitzable comú (zona rural comuna forestal), en el polígon 66, parcel·les 6 i 8 del cadastre de rústica, del terme municipal de Canet lo Roig (Castelló). El tècnic municipal, en data 23 de juny de 2023, informa favorablement sobre la compatibilitat del projecte amb el planejament urbanístic.  
La distància respecte al nucli urbà més pròxim a l'explotació (municipi de Canet lo Roig) és d'uns 400 m, segons el visor cartogràfic de la Generalitat. La Direcció Territorial de Castelló de la Conselleria d'Agricultura, Desenvolupament Rural, Emergència Climàtica i Transició Ecològica, en data 20 de gener de 2021, informa favorablement sobre l'ampliació de l'explotació, d'acord amb els articles 197 i 201 de la Llei 5/2014 d'ordenació del territori, urbanisme i paisatge de la Comunitat Valenciana, tenint en compte la Llei 6/2003 de ramaderia de la Comunitat Valenciana i el Reial decret 306/2020 sobre l'ordenació d'explotacions porcines. L'informe indica que segons el que s'estableix en l'article 7, apartat A), de l'RD 306/2020 sobre ordenació d'explotacions porcines, l'ampliació sol·licitada no compleix els requisits quant a distàncies mínimes a altres explotacions porcines, però que, no obstant això, segons l'article 15.4 d'aquest RD i la Llei 6/2003 de Ramaderia de la CV pot autoritzar-se l'ampliació de capacitat fins a les 240 URM.  
  
D'acord amb la documentació presentada, la parcel·la on es desenvoluparà l'activitat suposa l'ocupació de zona de policia del barranc de la Font de la Roca, i respecta la zona de servitud per a ús públic a l'efecte dels fins establits en l'article 7 del Reglament del domini públic hidràulic. La Confederació Hidrogràfica del Xúquer, en data 14 de maig de 2021, informa favorablement sobre l'ampliació de la granja, sense perjudici de les determinacions que, a conseqüència d'estudis més detallats o nova documentació, es puguen establir en les autoritzacions que preceptivament, si és el cas, s'han d'obtindre d'aquest organisme.  
  
D'acord amb l'informe del Servei Territorial de Medi Ambient de Castelló, de data 13 d'agost de 2021, i amb la cartografia disponible en el visor de la Generalitat, les parcel·les 6 i 8 confronten al nord amb la via pecuària núm. 23 Carrerassa del Solà al Mas d'en Coll, que no es troba ni partionada ni amollonada, amb una amplària legal i necessària variable entre 5-8 m. Segons aquest informe, l'actuació que s'ha de dur a terme en aquestes parcel·les no afecta la via pecuària esmentada i es considera que l'activitat és compatible amb el medi forestal.  
Les parcel·les 6 i 8 estan afectades per perillositat d'inundació nivell 6, segons el Pla d'acció territorial de caràcter sectorial sobre prevenció del risc d'inundació a la Comunitat Valenciana (PATRICOVA). El Servei de Gestió Territorial, en l'informe de data 13 de gener de 2022, conclou que l'àmbit de l'actuació es troba afectat tangencialment per perillositat d'inundació i és compatible per no afectar l'ampliació de les instal·lacions proposades, amb el compliment de les condicions indicades en aquest informe, segons les determinacions normatives del PATRICOVA. En aquest informe s'indica que s'hauran de complir les determinacions de l'article 26 de la normativa del PATRICOVA pel que fa a la disposició d'una assegurança específica, comptar amb un pla d'emergència i la senyalització de les zones de vora afectades per la inundació.  
Segons el Decret del Consell 81/2022, de 10 de juny, el municipi de Canet lo Roig ha sigut designat com a zona vulnerable a la contaminació de les aigües per nitrats procedents de fonts agràries.  
Segons el visor cartogràfic de la Generalitat, la localització del projecte no afecta espais de la Xarxa Natura 2000 ni cap altra figura de protecció ambiental regulada per la Llei 11/1994 d'espais naturals protegits de la Comunitat Valenciana. L'ampliació proposada tampoc afectarà cap hàbitat prioritari ni terreny forestal, encara que atesa la proximitat de l'explotació a terreny forestal, s'haurà de complir el que s'estableix en el plec general de normes de seguretat en prevenció d'incendis forestals que s'han d'observar en l'execució d'obres, treballs i aprofitaments forestals, que es realitzen en terreny forestal o en els seus voltants, recollit en l'annex IX del Decret 91/2023, de 22 de juny, del Consell, en particular, pel que fa a la utilització d'eines, maquinària i equips, i les normes de seguretat de caràcter general.  
  
Després de consultat el banc de dades de biodiversitat, no existeixen espècies prioritàries en l'àmbit de l'actuació.  
Consideracions ambientals  
L'estudi d'impacte ambiental conté la informació mínima d'acord amb l'article 35 de la Llei 21/2013, de 9 de desembre, d'avaluació ambiental. Encara que s'ha inclòs un apartat d'estudi d'alternatives, aquest no s'ha realitzat d'acord amb l'annex VI de la Llei 21/2013. En l'estudi d'impacte ambiental es realitza una descripció del projecte, amb un apartat dedicat a la gestió del fem i diversos apartats dedicats a la gestió dels residus generats per l'explotació. Així mateix, es realitza una descripció general de l'entorn físic i es realitza una identificació i valoració dels possibles impactes durant les fases de construcció i funcionament de la granja.  
  
S'estima que els principals impactes produïts per l'activitat incidiran en la qualitat de l'atmosfera, per causa, principalment, de la pols, del soroll i dels gasos generats per la maquinària; en el sòl, per la reducció de la fertilitat i la pèrdua del sòl, per l'augment de l'erosió, així com per l'alteració i el desplaçament de l'ecosistema del sòl original; en les aigües subterrànies, per disminució de la filtració i la recàrrega i per disminució de la qualitat d'aquestes a causa de possibles filtracions de purins; sobre la coberta vegetal, per l'eliminació i la degradació de part de la coberta original; sobre la fauna, pel desplaçament d'espècies originals, i sobre la població, a causa de la generació d'olors molestes.  
  
La primera conclusió que s'extrau de l'anàlisi d'impactes és que les mesures correctores que s'implanten han d'anar encaminades a intentar mitigar l'efecte negatiu del desbrossament del terreny i excavacions, així com a exercir un bon maneig i control sobre les aigües residuals i purins i a mitigar l'impacte visual negatiu que produeixen les infraestructures de l'explotació en l'entorn. S'estableixen les mesures correctores següents: trasplantar en els marges de l'explotació o en altres parcel·les els ametlers que s'arranquen per a construir la nau, extraure la capa de sòl fèrtil i aprofitar-la en la plantació dels arbres, regar la superfície del terreny abans de realitzar les excavacions, regular la velocitat de circulació dels vehicles dins del recinte a menys de 20 km/h mitjançant la senyalització, construir en una sola planta i amb acabats externs rústics i concordes amb la normativa municipal, construcció d'una bassa de purins impermeabilitzada i coberta. A les mesures recollides en l'estudi d'impacte ambiental cal afegir les següents: els apilaments de terra que s'efectuen, s'hauran de fer al resguard del vent i els materials d'excavació que es generen com a excedents de l'execució estricta de l'obra s'hauran de gestionar d'acord amb l'ordre APM/1007/2017, de 10 d'octubre, sobre normes generals de valorització de materials naturals excavats per a la seua utilització en operacions de farciment i obres diferents d'aquelles en les quals es van generar o, si no és possible, hauran de ser entregats a un gestor autoritzat. D'altra banda, per a reduir l'impacte sobre la fauna de la zona, durant les fases de construcció, les obres s'hauran de programar de tal manera que les actuacions respecten el període reproductor de les espècies més vulnerables i en la tanca perimetral de l'explotació no s'utilitzarà filferro espinós. Per a reduir el risc d'infiltració de purins al terreny, una vegada executada l'obra, el promotor haurà de presentar davant l'òrgan substantiu un certificat signat per un tècnic competent, en el qual es garantisquen l'estanquitat i impermeabilitat totals de les fosses de dejeccions i de la bassa d'emmagatzematge de purins. D'altra banda, a fi de no superar les dosis de nitrogen que pot absorbir cada cultiu i evitar així la lixiviació dels nitrats cap als aqüífers, la valorització dels purins mitjançant la utilització com a adob orgànic s'haurà de realitzar sempre seguint el pla d'adobament previst, que haurà de complir la normativa sectorial vigent a cada moment. En el llibre de registre de l'explotació s'hauran d'anotar totes eixides de purins que es produïsquen, i indicar: la data, la identificació de les parcel·les que s'hagen d'adobar i el volum de purins aplicat en cadascuna d'aquestes. Aquest llibre haurà d'estar actualitzat i a la disposició de l'autoritat substantiva o ambiental sempre que aquestes el requerisquen.  
El desenvolupament de l'activitat originarà unes emissions de gasos contaminants com l'amoníac, l'òxid nitrós i el metà, derivades del metabolisme dels animals i de la descomposició dels purins durant les diferents etapes de la gestió d'aquests. En atenció a la capacitat de l'explotació, l'activitat està inclosa en el Catàleg d'activitats potencialment contaminadores de l'atmosfera establit pel Reial decret 100/2011. Atesa la proximitat de l'explotació a la població de Canet lo Roig, s'haurà de mitigar en la mesura del possible l'emissió d'olors en l'explotació. L'ús d'una coberta en la bassa de purins que preveu el projecte reduirà l'emissió de gasos i, en conseqüència, les olors desagradables. Addicionalment, coincidint amb els diferents buits sanitaris s'haurà de realitzar una neteja i desinfecció correctes de les naus i de les instal·lacions, de manera que no queden restes la descomposició de les quals puga originar males olors. Així mateix, s'haurà de plantar una pantalla vegetal amb espècies perennes en el límit nord i nord-oest de la parcel·la, a fi d'afavorir la dilució de les olors en l'atmosfera i disminuir-ne la percepció des del nucli urbà. L'aplicació agronòmica dels purins també suposarà l'emissió de males olors, per la qual cosa s'hauran d'emprar estratègies per a la reducció d'aquests durant aquesta operació, com ara el soterrament dels purins immediatament després d'aplicar-los, i l'aplicació a primera hora del matí i en dies en els quals la direcció del vent no transporte les olors a les localitats veïnes.  
  
En la memòria arqueològica final es documenten 9 elements patrimonials etnològics en l'entorn immediat a l'actuació, dels quals tres sénies no consten en el Catàleg de proteccions. En aquesta es considera que els elements de caràcter etnogràfic inventariats no es veuran afectats pel projecte que es pretén realitzar. D'altra banda, s'indica que la prospecció realitzada ha determinat la presència d'un jaciment arqueològic nou a l'entorn de les obres que s'ha previst executar, que s'ha denominat Els Vinyets II. L'arqueòleg que subscriu la memòria arqueològica considera que patrimonialment serà viable realitzar aquestes obres, amb el control i seguiment arqueològic pertinents dels moviments de terres, si bé, conclou que serà la Conselleria de Cultura la que en determine la viabilitat. La Unitat d'Inspecció de Patrimoni Cultural Valencià de la Direcció Territorial de Cultura de Castelló emet informe en data 17 de juliol de 2023. En aquest, el tècnic que subscriu considera que és procedent emetre un informe favorable respecte de l'expedient ambiental, amb les cauteles següents: la nova explotació hauria de desplaçar-se cap al nord tot el possible per a allunyar-se del jaciment Els Vinyets II i la remoció del subsol que comporte l'obra hauria de fer-se amb seguiment arqueològic, i documentar les restes constructives o nivells romans en cas que aparegueren.  
  
L'estudi d'impacte ambiental inclou un programa de vigilància ambiental molt genèric, que haurà de completar-se amb els punts següents:  
- S'haurà de realitzar un seguiment i una comprovació del bon estat de la maquinària utilitzada en les obres.  
- S'haurà de comprovar la gestió correcta de residus, tant en la fase d'obres com durant la fase de funcionament de l'explotació, i anotar en el llibre de registre de l'explotació totes les retirades realitzades per les empreses gestores.  
- En el llibre de registre de l'explotació s'hauran d'anotar totes retirades de purins que es produïsquen, i identificar el volum retirat, les parcel·les de destinació i la data de retirada. Atés que el pla de gestió de purins no és un document tancat, el promotor l'haurà de modificar progressivament per a adaptar-lo a la normativa vigent a cada moment i anualment haurà de remetre a l'òrgan substantiu els aspectes modificats com ara el canvi de parcel·les o el canvi de cultiu en les parcel·les.  
- Durant el desenvolupament de les obres, l'aparició de restes arqueològiques, etnològics o paleontològics haurà de ser immediatament notificada a la Direcció General de Patrimoni.  
- Durant la fase de funcionament, s'haurà de comprovar l'estanquitat de les fosses de purins després de cada cicle d'engreixament i l'estanquitat del tanc d'aplicació de purins abans de cada buidatge.  
- S'haurà de portar un registre dels consums d'aigua, energia i pense.  
- S'haurà de disposar d'un llibre d'explotació, en el qual s'haurà de registrar el desenvolupament i l'avanç l'activitat i qualsevol incidència de caràcter ambiental que poguera produir-se.  
Consideracions jurídiques  
El projecte està subjecte a avaluació d'impacte ambiental ordinària, d'acord amb l'article 7.1 c) de la Llei 21/2013, de 9 de desembre, d'avaluació ambiental, en concordança amb l'annex I (epígraf 1. h) del Decret 162/1990, de 15 d'octubre, del Consell de la Generalitat.  
L'expedient ha observat els tràmits establits en la secció 1a, capítol II del títol 2 de la Llei 21/2013, de 9 de desembre, d'avaluació ambiental, i en la resta de disposicions aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
De conformitat amb la disposició addicional segona del Decret 10/2023, de 19 de juliol, del president de la Generalitat, pel qual es determina el nombre i la denominació de les conselleries i les seues atribucions, les referències incloses en les disposicions de caràcter general o en els actes administratius a les conselleries suprimides s'hauran d'entendre fetes als departaments que es creen en decret esmentat, en funció de les competències que se'ls assignen.  
Per tot el que s'ha exposat abans, a proposta del Servei d'Avaluació d'Impacte Ambiental, fent ús de les atribucions que exercisc resolc:  
  
Primer  
Estimar acceptable, només efectes ambientals i sense perjudici de l'obtenció prèvia de les autoritzacions sectorials que siguen aplicables, el projecte d'ampliació d'explotació porcina (2.000 places), en les parcel·les 6 i 8, del polígon 66, del terme municipal de Canet lo Roig (Castelló), promogut per Rosalia Michavila Beltrán, sempre que es desenvolupe d'acord amb el que s'estableix en el projecte d'activitat (novembre 2022), en l'estudi d'impacte ambiental (novembre 2022) i en la resta de documentació que consta en l'expedient i de conformitat amb les condicions següents:  
1. D'acord amb l'informe de la Unitat d'Inspecció de Patrimoni Cultural Valencià de la Direcció Territorial de Cultura de Castelló, de data 17 de juliol de 2023, respecte del patrimoni arqueològic, s'hauran de tindre les cauteles següents:  
- La nova explotació s'haurà de desplaçar cap al nord tot el possible per a allunyar-se del jaciment Els Vinyets II.  
- La remoció del subsol que comporte l'obra s'haurà de fer amb seguiment arqueològic. En el cas que aparegueren restes constructives o nivells romans, s'hauran de documentar.  
2. Durant la fase de construcció de les naus:  
a) Els apilaments de terres s'hauran d'efectuar al resguard del vent.  
b) Els materials d'excavació, que es generen com a excedents de l'execució estricta de l'obra, s'hauran de gestionar d'acord amb l'Ordre APM/1007/2017, de 10 d'octubre, sobre normes generals de valorització de materials naturals excavats per a la seua utilització en operacions de farciment i obres diferents d'aquelles en les quals es van generar o, si no és possible, hauran de ser entregats a un gestor autoritzat.  
c) La tanca perimetral de l'explotació no ha de ser de filferro espinós.  
3. Les construccions han d'harmonitzar amb l'arquitectura tradicional de la zona i els llocs destinats a servir de depòsits de deixalles s'hauran de triar i controlar convenientment per a minimitzar-ne l'impacte sobre el paisatge.  
4. Atesa la proximitat de l'explotació a terreny forestal, s'haurà de complir el que s'estableix en el plec general de normes de seguretat en prevenció d'incendis forestals que s'han d'observar en l'execució d'obres, treballs i aprofitaments forestals, que es realitzen en terreny forestal o en els seus voltants, recollit en l'annex IX del Decret 91/2023, de 22 de juny, del Consell, en particular, pel que fa a la utilització d'eines, maquinària i equips, i les normes de seguretat de caràcter general.  
5. D'acord amb el que s'estableix en el Decret legislatiu 1/2021, de 18 de juny, del Consell d'aprovació del text refós de la Llei d'ordenació del territori, urbanisme i paisatge, almenys la meitat de la parcel·la haurà de quedar lliure d'edificació o construcció i mantindre's en l'ús agrari o forestal, o amb les seues característiques naturals pròpies.  
  
6. En relació amb les parcel·les 6 i 8, afectades per perillositat d'inundació nivell 6, s'hauran de complir les determinacions de l'article 26 de la normativa del PATRICOVA pel que fa a la disposició d'una assegurança específica, comptar amb un pla d'emergència i senyalitzar les zones de vora afectades per la inundació.  
7. La calefacció de la nau existent, que es realitza mitjançant estufes de carbó, haurà de substituir-se per un sistema menys contaminant.  
8. Respecte del tractament de les aigües residuals dels lavabos juntament amb els purins, l'organisme de conca informa que queda prohibit, amb caràcter general, l'abocament directe o indirecte d'aigües i de productes residuals susceptibles de contaminar les aigües continentals o qualsevol altre element del domini públic hidràulic, llevat que es compte amb l'autorització administrativa prèvia (article 100 del text refós de la Llei d'aigües). Aquestes autoritzacions d'abocament correspondran a l'administració hidràulica competent, excepte en els casos d'abocaments efectuats en qualsevol punt de la xarxa de clavegueram o de col·lectors gestionats per les administracions autonòmiques o locals o per entitats dependents d'aquestes, en els quals l'autorització correspondrà a l'òrgan autonòmic o local competent (RD Llei 4/2007 pel qual es modifica el text refós de la Llei d'aigües).  
9. Respecte a la gestió dels purins:  
a) Una vegada executada l'obra, el promotor haurà de presentar davant l'òrgan substantiu un certificat signat per un tècnic competent, en el qual es garantisquen l'estanquitat i la impermeabilitat total de les fosses de dejeccions i de la bassa d'emmagatzematge de purins.  
b) La valorització dels purins mitjançant la utilització com a adob orgànic s'haurà de realitzar sempre seguint el pla d'adobament previst, que haurà de complir la normativa sectorial vigent a cada moment.  
c) En el llibre de registre de l'explotació s'hauran d'anotar totes eixides de purins que es produïsquen, i indicar: la data, la identificació de les parcel·les que s'hagen d'adobar i el volum de purins aplicat en cadascuna d'aquestes. Aquest llibre haurà d'estar actualitzat i a la disposició de l'autoritat substantiva o ambiental sempre que aquestes el requerisquen.  
d) L'aplicació agronòmica dels purins s'haurà de realitzar a primera hora del matí i en dies en els quals la direcció del vent no transporte les olors a les localitats veïnes. Després de l'aplicació, aquests s'hauran d'incorporar immediatament al terreny mitjançant una labor, a fi de mitigar les emissions de gasos a l'atmosfera i les males olors.  
10. Coincidint amb els diferents buits sanitaris s'haurà de realitzar una neteja i una desinfecció correctes de les naus i de les instal·lacions, de manera que no queden restes la descomposició de les quals puga originar males olors.  
11. S'haurà de plantar una pantalla vegetal amb espècies perennes en el límit nord i nord-oest de la parcel·la, a fi d'afavorir la dilució de les olors en l'atmosfera i disminuir-ne la percepció des del nucli urbà.  
  
12. El Programa de vigilància i seguiment ambiental inclòs en l'estudi d'impacte ambiental haurà de completar-se amb els punts següents:  
  
- S'haurà de disposar d'un llibre d'explotació, en el qual s'hauran de registrar el desenvolupament i l'avanç l'activitat i qualsevol incidència de caràcter ambiental que poguera produir-se.  
- S'hauran de fer un seguiment i una comprovació del bon estat de la maquinària utilitzada en les obres.  
- S'haurà de comprovar la gestió correcta de residus, tant en la fase d'obres com durant la fase de funcionament de l'explotació, i anotar en el llibre de registre de l'explotació totes les retirades realitzades per les empreses gestores.  
- En el llibre de registre de l'explotació s'hauran d'anotar totes retirades de purins que es produïsquen, i identificar el volum retirat, les parcel·les de destinació i la data de retirada. Atés que el pla de gestió de purins no és un document tancat, el promotor haurà de modificar-lo progressivament per a adaptar-lo a la normativa vigent a cada moment i anualment remetre a l'òrgan substantiu els aspectes modificats com ara el canvi de parcel·les o el canvi de cultiu en les parcel·les.  
- Durant el desenvolupament de les obres, l'aparició de restes arqueològiques, etnològiques o paleontològiques s'haurà de notificar immediatament a la Direcció General de Patrimoni.  
- Durant la fase de funcionament, s'haurà de comprovar l'estanquitat de les fosses de purins després de cada cicle d'engreixament i l'estanquitat del tanc d'aplicació de purins abans de cada buidatge.  
- S'haurà de portar un registre dels consums d'aigua, energia i pinso.  
13. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de l'eficàcia d'aquestes. La documentació haurà d'estar a la disposició de les autoritats competents.  
En els termes establits en l'article 43 de la Llei 21/2013, de 9 de desembre, aquesta declaració d'impacte ambiental perdrà la vigència i cessarà de produir els efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor haurà de notificar a l'òrgan ambiental el començament de les obres.  
  
Segon  
D'acord amb el que s'estableix en l'article 41 de la Llei 21/2013, de 9 de desembre:  
a) Ordenar la publicació de la present declaració d'impacte ambiental en el Diari Oficial de la Generalitat Valenciana, així com en la seu electrònica.  
b) Aquesta declaració d'impacte ambiental no és objecte de recurs sense perjudici dels que, si escau, siguen procedents en via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre en compte degudament, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 21 de juliol de 2023.- El director general de Qualitat i Educació Ambiental: Joan Piquer Huerga.»